Lenghe galiziane

Il galizian al è une lenghe romaniche che e diven dal antîc galaicoportughês nassude inte part ocidentâl de provincie romane de Gallaecia che e cjapave dentri il teritori de Galizie di cumò, dal Nord dal Portugal e dai teritoris dongje a Est. 

Il galizian al è fra lis lenghis neolatinis documentadis in timp plui antîc.

Te Ete di Mieç il galizian al è rivât a jessi lenghe culte ancje difûr de Galizie e dal Portugal fintremai in Castilie. Invezit tra la fin dal secul XIV e i principis dal secul XV e je tacade une decjadence politiche che e à provocât la introduzion de nobiltât e de dominazion castiliane che a puartarin a une opression e a une pierdite publiche, uficiâl, leterarie e religjose dal galizian fin ae fin dal secul XIX. Chescj a saran clamâts "Secui Scûrs". Il riscat leterari al vignarà cu lis "trê coronis" de leterature galiziane: Rosalía de Castro (1837-1885), M. Curros Enríquez (1851-1908) e E. Pondal (1835-1917).

Cumò il galizian al è la lenghe couficiâl de comunitât autonome galiziane, fevelât di cirche 3 milions di personis, dongje dal castilian.

Categorie:Lenghis romanzis
Categorie:Galizie